CIA-jine uništene video-snimke bile su zatajene pred istražnom komisijom o terorističkim napadima od 11. rujna 2001.
Komisija o 11. rujnu 2001. kaže da je tadašnji direktor CIA-je George Tenet propustio spomenuti te snimke u izravnom razgovoru s istraž
Visoki dužnosnici američke vladine komisije koja je istraživala terorističke napade na Sjedinjene Države 2001. godine kažu da Središnja obavještajna agencija, CIA, nikada nije priznala postojanje video-snimaka intenzivnog saslušavanja nekih al-Qaidinih operativaca. Video-snimke tih preslušavanja, iz 2002, uništene su tri godine kasnije unatoč opetovanih specifičnih zahtjeva članova komisije da im se omogući pristup svim materijalima o preslušavanjima. Gubitak stotina sati video-snimaka – prvi puta službeno priznat ranije ovaj mjesec – raspirio je rastuću kontroverzu oko američkih metoda saslušavanja, te izazvao nove istrage oko djelovanja CIA-je. Iscrpno izvješće bivšeg direktora Komisije o 11. rujnu 2001., objavljeno jučer, navodi da je tadašnji direktor CIA-je George Tenet propustio spomenuti te trake u izravnom sastanku s istražiteljima, kao ni da nije ispravio uvjeravanja koja su stizala iz CIA-je da je komisija dobila sve što je tražila. Memorandum komisije od 13. prosinca – o kojemu je prvi izvijestio list "New York Times" – opisuje opetovana nastojanja istražitelja da dopru do podataka koje su CIA-jini istražitelji dobili na saslušavanjima osumnjičenika za terorizam Abu Zubajdaha i Abd al-Rashima al-Nashirija. Komisija se nadala da će priznanja dvojice zatvorenika daljnje osvijetliti pozadinu napada al-Qaide na New York i Washington, u rujnu 2001. Glasnogovornik CIA-je je izjavio da je Komisija o 11. rujnu 2001. tražila sve dokumente, izvješća i druge podatke vezane uz preslušavanja visokih pripadnika al-Qaide, ali da nikad nisu specifično zatražene video-snimke preslušavanja. Sadašnji direktor CIA-je, general Michael Hayden rekao je ranije ovaj mjesec da su video-snimke bile uništene krajem 2005. s nakanom da se zaštiti identitet istražitelja koji su vršili saslušavanja. Kritičari tvrde da je to bilo učinjeno kako bi se sakrili dokazi o provođenju torture. Savezni sud je u petak održao saslušanje u vezi sa zahtjevom advokata obrane pritvorenika u Guantanamu da su trake bile uništene u suprotnosti sa sudskim nalogom da se sačuva sav materijal koji ima veze s optužbama o zlostavljanju zatvorenika u centru Guantanamo, na Kubi. Sudac je saslušao obje strane, ali još nije objavio presudu. Vladini odvjetnici tvrde da te video-snimke nisu bile obuhvaćene sudskim nalogom, - izdanim 2005, prije uništenja spomenutih snimaka -, jer nema dokaza da su osumnjičenici Zubaydah i Nashiri bili saslušavani u Guantanamu.